## El Consell aprova l’ampliació de la reducció del 50 % i la vigència de l’Abonament Jove Temporal Gratuït en el transport públic

*** La reducció del preu dels abonaments es prorroga fins al 31 de gener de 2024 i els títols adquirits en el nou període es podran utilitzar fins al 29 de febrer
* La gratuïtat per a les persones de menys 31 anys s’estendrà fins al 31 de desembre de 2023**

El Consell ha aprovat els dos decrets llei per a prorrogar la reducció del 50 % en el preu dels abonaments i els títols multiviatge del transport públic de titularitat de la Generalitat i la gratuïtat per a joves de menys de 31 anys.

La reducció del 50 % del preu dels abonaments de transport i els títols multiviatge es prorroga fins al 31 de gener de 2024 i els títols adquirits en el nou període es podran utilitzar fins al 29 de febrer de 2024, mentre que la gratuïtat per a les persones de menys de 31 anys s’estendrà durant els cinc mesos que queden de 2023.

Aquestes mesures sobre la política tarifària dels transports públics de titularitat autonòmica s’aplicaran tant als serveis de transport públic gestionats directament per la Conselleria de Medi Ambient, Aigua, Infraestructures i Territori, entre els quals es troben les línies interurbanes i el sistema TRAM de Castelló de la Plana, com els gestionats per Ferrocarrils de la Generalitat (FGV) i l’Autoritat de Transport Metropolità de València (ATMV), per als quals ja s’han dictat les corresponents resolucions.

El cost estimat de l’adopció de totes dues mesures previstes en els decrets llei, és a dir, les destinades a la reducció del preu i la gratuïtat en els transports gestionats directament per la Conselleria, serà de prop de 7,2 milions d’euros.

El sistema de transport regular de persones viatgeres per carretera competència de la Generalitat, que gestiona directament la Conselleria a través de la Direcció General de Transports i Logística, disposa de 68 concessions de transport regular i l’any 2022 va atendre un volum d’aproximadament 24,3 milions de viatgers i viatgeres i una recaptació de prop de 40,9 milions d’euros.

Els restants serveis de transport són gestionats per l’Autoritat de Transport Metropolità de València, que va assumir les competències en aquest àmbit territorial l’any 2019.

**Reducció del 50 %**

La reducció del 50 % es fonamenta en el sistema d’ajudes directes per a proporcionar suport financer a les comunitats autònomes i les entitats locals que presten servei de transport col·lectiu urbà o interurbà, arbitrat mitjançant el Reial decret llei 5/2023, de 28 de juny, pel qual s’adopten i es prorroguen determinades mesures de resposta a les conseqüències econòmiques i socials de la guerra d’Ucraïna, de suport a la reconstrucció de l’illa de La Palma i altres situacions de vulnerabilitat.

Les comunitats autònomes s’han de comprometre a implantar una reducció del 50 % en el preu dels abonaments de transport i els títols multiviatge, excloent-hi el bitllet d’anada i tornada, dels serveis de transport públic col·lectiu terrestre de la seua competència, i cobrir amb fons propis un 40 % de la mesura, és a dir, el 20 % addicional al 30 % que finança l’Administració central de l’Estat.

El decret llei que aprova el Consell estableix l’obligació d’implantar una reducció d’aquest preu en aquests títols de transport per als serveis de transport regular de viatgers i viatgeres per carretera competència de la Generalitat, amb un cost estimat de 3,63 milions d’euros.

La reducció serà efectiva entre l’1 d’agost i el 31 de gener de 2024 i els títols adquirits es podran utilitzar fins al 29 de febrer de 2024.

**Gratuïtat**

La gratuïtat per a persones de menys de 31 anys és una mesura de la Generalitat en tots els serveis públics de transport interurbà de la seua competència, que suposa la pròrroga de les obligacions per als operadors de transport públic col·lectiu per carretera competència de la Generalitat a implantar la mesura, establides mitjançant el Decret llei 6/2023, de 24 de març, del Consell.

El decret llei que aprova el Consell estableix obligacions als operadors de transport públic col·lectiu terrestre per a garantir la gratuïtat temporal per a persones de menys de 31 anys en els serveis públics de transport per carretera gestionats directament per la Conselleria de Medi Ambient, Aigua, Infraestructures i Territori.

Aquesta mesura tindrà un cost aproximat de 3,55 milions d’euros i es finançarà amb càrrec a un conveni entre el Ministeri de Transports, Mobilitat i Agenda Urbana i la Generalitat per a la implantació de solucions de mobilitat innovadores.

La pròrroga d’aquesta gratuïtat temporal per a persones de menys de 31 anys operarà entre el pròxim 1 d’agost i el 31 de desembre de 2023.

Fecha: 28/07/2023